By About Mithila Mithila Dharohar - शनिवार, नवंबर 10, 2018 कोई टिप्पणी नहींः
प्रेम आदि काल सँ शाश्वत आ अनश्वर रहल अछि। प्रेमक बिनु आदर्श समाजक कल्पना नहिं कएल जा सकैत अछि। प्रेम एकटा सुखद अनुभूति थीक। सैद्धांतिक रूप सँ त' हमरा लोकनि ई सभटा मानि लै छी। प्रेमक आन सब स्वरूप हमरा लोकनि स्वीकारि लै छी। जखने प्रेमी प्रेमिकाक प्रेम सोझाँ आयल त' हम सभ नहिंं जानि किएक खलनायक बनि जाइ छी? प्रेम विवाहक चर्चा होइते मूँह टेढ़ होमय लगैत अछि। ई प्रेम विवाह यदि अन्तर्जातीय वा अन्तर्सामुदायिक भेल तखन त' समाज मे अगराही लागब निश्चिते मानू। एहन मे औनर किलिंग तक भ' जाइत अछि। एहन संकटक स्थिति मे रूपक शरर जीक "प्रेमक बसात" सिहकेबाक प्रयास सर्वथा प्रशंसनीय छनि। हम हुनक समस्त टीम केँ सैल्यूट करै छी।
 दमगर कथा वस्तु, सरल संवाद, वास्तविक आ मजगूत अभिनय, सधल कलाकार, अत्याधुनिक तकनीकि,हृदयस्पर्शी गीत,कर्णप्रिय संगीत, नव आ सफल प्रयोगक अतिरिक्त श्रम आ साधनायुक्त निर्देशन सँ बनल ई फिल्म मैथिली फिल्मक लेल टर्निंग प्वाइंट साबित भ' सकैत अछि। अपन धमकक आभास करेबाक संगहि दर्शकक मोन पर छाप छोड़ैत अछि। एहि सभ सँ अतिरिक्त फिल्मक अन्तर्गत अन्तर्सामुदायिक प्रेम कथा आ ओहि प्रेमक परिणति, हिन्दू लड़काक विवाह मुस्लिम लड़की सँ होइत देखाओ गेल अछि। नायक आ नायिका केँ अपन प्रेमक आदर्श स्थापित करबाक क्रम मे जे संकटक सामना करय पड़लै, सैह सब एहि मे दर्शाओल गेल अछि।
 ई फिल्म प्रेम आ भाइचाराक संदेश दैत अछि। एकरा संगहि कतेको कुरीति पर चोट सेहो करैत अछि। विदेशक धरती पर रिलीज पहिल मैथिली फिल्म बनबाक सौभाग्य एकरा भेटल छै। ई सिनेमा समाज मे प्रेमपूर्ण वातावरण बनेबाक संग आदर्श समाज बनेबा मे सफल बुझि पड़ैत अछि।
 एकटा नीक आ सफल फिल्मक जतेक मशाला होइत छैक करीब करीब सभटा मशाला एहि मे समाविष्ट करबाक सफल प्रयास भेल अछि। गैर मैथिल सँ मैथिली मे काज करयबा सन चुनौतीपूर्ण काजक लेल एक बेर फेर पूरा टीमक प्रशंसा करहि पड़त। मैथिली मे पहिल सूफी गीत सुनबा मे सेहो आनंद आबि गेल। सिनेमाक सर्वाधिक सबल पक्ष अछि एकर गीत संगीत, जे फुल इन्टरटेनमेंट करैत अछि।
 ओना एखन दुर्बल पक्ष पर गप करबाक बेर नहिंं छै किन्तु ईहो करब आवश्यक एहि लेल जे आगू और बेसी गुणवत्तापूर्ण सिनेमा बनबाक मार्ग प्रशस्त भ' सकय।
 पहिल बात जे अपन भाषाक फिल्म मे आन भाषाक प्रयोग किछु बेसी बुझि पड़ल। दृश्यक मांगक अनुरूप ओकरा कम सँ कम कएल जा सकै छल। दोसर बात जे किछु पुरान आ नीक मैथिली भाषी कलाकार ईमोशनल दृश्य केँ और मार्मिक बना सकै छलथिन।
 एखन एतबे, शेष स्वयं देखि क' बुझि जेबै। कुल मिला क' नजदीकी सिनेमाघर मे जा' प्रेमक बसात लगेबा मे कोनो हर्ज नहिंं छै। माँ मैथिलीक लाज रखबाक लेल ई सिनेमा जरूर देखियौ से आग्रह।
 विद्यापति पर्व समीप अछि। मैथिलीक लेल बड काज होयत, ओही क्रम मे प्रेमक बसातकेँ सभ क्यो बबंडर मे बदलि दियौ ताकि निर्माता लोकनि मैथिली फिल्मक धर्रोहि लगेबाक नियार करथि आ सभ सिनेमाघरक आगू हाउस फुल वला बोर्ड लागि जाइ।
 By About Mithila Mithila Dharohar - रविवार, नवंबर 04, 2018 कोई टिप्पणी नहींः
मिथिलाधरोहर : मुंगेर जिला मुख्यालय सँ ७ कि०मी० पूब एकटा गर्मजल'क कुंड अछि। एकरा लोग प्राचीनकाल सँ भगवती सीता केर अग्निपरीक्षा स्थल मानैत अछि। लोक आस्थाक अहि पवित्र स्थलक संबंध मे जनश्रुति अछि जे सीता माता एतय अग्निपरीक्षा देने छलथि।
 सीता माता मुंगेर ऐल छलथि इ अहियो सँ पुष्ट होइत अछि जे मुंगेर मे गंगा केर बीच एकटा टीला पर सीताचरण मंदिर अछि मान्यता छैक जे एतय सीता माता सूर्योपासना केने छलथि। सीताकुंड रामतीर्थ के रूप मे जानल जाइत अछि। अहिक उल्लेख आनंद रामायण मे भेटय अछि। मुंगेर गजेटियर मे सेहो सीताकुंड के चर्चा सीता केर अग्निपरीक्षा स्थलक रूप मे कैल गेल अछि। सीताकुंड'क समीपे राम, लक्ष्मण, भरत, शत्रुघ्न कुंड अछि। अहि चारू कुंडक जल शीतल अछि जखनकि सीताकुंड के जल गर्म अछि। इ माता सीता केर शक्तिक प्रभाव छनि या किछ और लोगक लेल आइयो रहस्यक विषय बनल छैक। कुंडक पासे पंचमुखी हनुमान मंदिर आ सत्यानंद सरस्वती पुष्प वाटिका सेहो अछि।
 सीताकुंड वैज्ञानि और विदेशी पर्यटक के सेहो ध्यान आकृष्ट केलक अछि। कुंडक लंबाई और चौड़ाई १० फीट अछि। कुंड १२ फीट गहिर अछि। गर्मजलक झरना एकटा पथरीला सतह सँ निकैल कऽ पूब के दिशा मे प्रवाहित होइत अछि। अंगे्रज पर्यटक टाइफेन्थलर १७६५ ई. मे अहि ठामक जल के परीक्षण क कहने छलथि जे सीताकुंड के जल आठ महीना धैर शुद्ध रहैत अछि। ग्रीष्म ऋतु मे जल'क तापमान कम भ जाइत अछि। भूगर्भशास्त्री बूचनन १८११ ई. मे सीताकुंड आयल छलथि ओ सात अप्रैल के सूर्योदय के उपरांत खुलल हवा मे तापमान ६० फारेनहार्ट आ जल'क बुलबुला बला स्थान पर १३० फारेनहार्ट तापमान पेलनी।
 अहि स्थान जाड़क मौसम मे अपेक्षाकृत लोगक आवाजाही ज्यादा देखैत अछि। माघक महीना मे तऽ पूरा एक मास के मेला लागैत अछि। लकड़ी के समानक लेल सीताकुंड मेला बहुते प्रसिद्ध अछि। माघी पूर्णिमाक मेला सँ सीताकुंड के की संबंध अछि एकर कुनो प्रामाणिक दस्तावेज उपलब्ध नै अछि। सीताकुंड के धार्मिक पर्यटक स्थलक रूप मे विकसित करबाक अपार संभावना अछि।
 By About Mithila Mithila Dharohar - सोमवार, अक्तूबर 29, 2018 कोई टिप्पणी नहींः
By About Mithila Mithila Dharohar - गुरुवार, अक्तूबर 25, 2018 कोई टिप्पणी नहींः
मिथिलाक मधुबनी जिलाक जयनगर मे भारत-नेपाल सीमा सँ महज तीन किमी के दूरी पर माँ दुर्ग के इ भव्य, सुंदर मंदिर स्थापित अछि। मंदिर के ऊंचाई 118 फिट अछि। बिहार मे सबसँ ऊंच दुर्गा मंदिर के नाम सँ इ मंदिर जानल जाइत अछि। शक्तिपीठ सँ विख्यात माँ दुर्गे केर इ मंदिर श्रद्धालु लेल आस्थाक केंद्र अछि। जयनगर शहर सँ सटल बस्ती गांव स्थित पौराणिक आ ऐतिहासिक दुर्गा मंदिर के मनमोहक दृश्य, श्रद्धालु के अपना दिस आकर्षित करैत रहल अछि।
 नवरात्र मे सांझ मे होय बला महाआरती श्रद्धालु के लेल आकर्षक के केंद्र बनल अछि। दूर दराज सँ श्रद्धालु एतय आबि के महाआरती मे शामिल होइत छथि। ओना त अहि मंदिर मे प्रतिदिन भोर - सांझ विधि-विधानक साथ पूजा-अर्चना आ आरती कैल जाइत अछि, मुदा नवरात्र के महाआरती श्रद्धालु लेल विशेष होइत अछि। सबक मनोकामना पूर्ण करय वाली माँ दुर्गे के मंदिर मे बारह मास शादी ब्याह, मुंडन, उपनायन आ धार्मिक अनुष्ठान होइत रहैत अछि। साल मे दु बेरा आसिन आ चैती दुर्गा पूजा कैल जाइत छनि।
 3 जून 2004 के पूज्य पाद्य गोबर्धन पीठाधीश्वर स्वामी निश्चलानन्द सरस्वती महाराज मंदिर के गर्व गृह मे माँ दुर्गा, माँ सरस्वती, माँ काली, माँ लक्ष्मी, गणेश सहित अन्य देवी - देवता केर प्रतिमा के प्राण प्रतिष्ठा वैदिक मंत्रोचारण के संग विधि विधानक साथ केने छलथि।
 By About Mithila Mithila Dharohar - गुरुवार, अक्तूबर 18, 2018 कोई टिप्पणी नहींः
मिथिला धरोहर (प्रभाकर मिश्रा 'ढुन्नी') : साल २००९ मे आयल टीवी शो 'झांसी की रानी' मे रानी लक्ष्मीबाई के बचपन'क किरदार निभा चुकली उल्का गुप्ता ( Ulka Gupta, Saharsa ) के त अहाँ सब जानीते हेबनी। उल्का अपन अहि किरदार लेल बहुते रास अवार्ड्स प्राप्त केलनी तहन ओ मात्र १२ सालक छली। मिथिला के सहरसा जिला मध्य स्थित चंदनी चौक के उल्का गुप्ता आई मुम्बई फिल्म इंडस्ट्रीज मे कुनो परिचय के मुहताज नै छथि।
 ७ सालक उम्र मे शो 'रेशम डंक' के साथ एकटा चाइल्ड एक्ट्रेस के तौर पर अपन टीवी करियर शुरुआत केने छली, और टीवी शो के बात करी त एखन धरि 'वीर शिवाजी', 'सात फेरे', 'खेलती है ज़िन्दगी आंख मिचोली', 'देवों के देव. . . महादेव' और 'शक्तिपीठ के भैरव' मे अभिनय क चुकल छथि। मुदा, एहि दौरान हिनक झुकाव फ़िल्मक दिस बेसी बढ़लनी।
 फिल्म मे काज करबाक बात करी त टॉलीवुडक फिल्म 'अंधेरा पोरी' (२०१५) आ 'रूद्रमहादेवी' (२०१७) मे एकटा प्रमुख भूमिका निभा चुकल छथि। हिनक द्वारा अभिनय कैल गेल हिंदी फिल्म अछि 'ट्रैफिक' (२०१६) और 'मिस्टर कबाड़ी' (२०१७)। अल्का मराठी फिल्म मे सेहो एक्टिंग केने छथि।
 उल्का बंगाली फ़िल्म 'श्रेष्ठ बंगाली' मे नज़र ऐल छली जाहिमे राजपाल यादव और शक्ति कपूर सेहो छल, हिनक दोसर बंगाली फ़िल्म 'ओढ़ एक्ट्रेसन' छनि।
 By About Mithila Mithila Dharohar - गुरुवार, अक्तूबर 04, 2018 कोई टिप्पणी नहींः
By About Mithila Mithila Dharohar - मंगलवार, अक्तूबर 02, 2018 कोई टिप्पणी नहींः
राजकमल चौधरी एकटा प्रसिद्ध कवि, लेखक, उपन्यासकार, आलोचक आ विचारक छलथि। साहित्य मे 'हटी क' सोचनिहार प्रयोगकर्मी राजकमल केर वास्तविक नाम मनीन्द्र नारायण चौधरी छलनि। मुदा स्नेह सँ लोग हुनका फूलबाबू कही क बजबैत छलनि। मधेपुरा जिला मे मुरलीगंज'क पास रामपुर हवेली नामक गाँव मे जन्मल (१९२९) राजकमल जी केर बचपन बहुते सामान्य नै रहल छलनि, हुनकर शुरूआती बचपन अपन पैतृक गाँव महिषी मे बितलनी, बाद मे ओ अपन पिता केर संग नवादा, बाढ़ और जयनगर सेहो गेलथि जेतय हुनक पिता नौकरी करैत छलथि।
 राजकमल जी १९४७ मे नवादा उच्च विद्यालय, बिहार से मैट्रिकुलेशन जे परीक्षा पास केलनि। तदुपरांत पटना के बी. एन. कॉलेज के इंटरमीडिएट (कला) मे ओ दाखिला लेलनि। ओ बी. एन. कॉलेज के छात्रावास मे किछू दिन रहलैथ जतय ओ साहित्य आ चित्रकला दिस उन्मुख भेलैथ। राजकमल जी मित्र सबक बीच बहुते लोकप्रिय छलथि आ बहुते शीघ्रता सँ दोस्त बना लै छलथि। एहिठाम शोभना नाम के एकटा छात्रा सँ हुनक परिचय भेलनि जिनका दिस ओ आकर्षित भ गेलथि। ताहि बीच शोभना के पिताक स्थानांतरण भागलपुर भ गेलनि जतय ओ अपन पिता संगे चैल गेली। शोभना के नजदीक रहबाक लेल राजकमल सेहो भागलपुर चैल गेलथि जतय १९४८ मे ओ मारवारी कॉलेज मे इंटरमीडिएट (वाणिज्य) मे दाखिला लेलैथ। कुनो तात्कालिक व्यवधानक कारण राजकमल भागलपुर मे अपन पढ़ाई पूरा नै क पेला और गया जा क गया कॉलेज मे दाखिला लेलैथ।
 १९५१ मे हुनकर बियाह चानपुरा, दरभंगा के शशिकांता सँ भेलनि जे की सौराठ सभा'क माध्यम सँ भेल छल। ई बियाह राजकमल पारिवारिक दबाव मे केने छलथि। १९५६ मे ओ मसूरी के सावित्री शर्मा सँ दोसर बियाह अपन प्रथम बियाह मे रहिते भेल छलनि। मुदा राजकमल सँ हिनक बियाह एको वर्ष नै चैल पेलनी। मसूरी मे रहिते ओ संतोष नामक एकटा और महिला सँ लगाव भ गेल छलनि। अहि सबंधक बावजूद राजकमल केर लगाव हुनक प्रथम पत्नी शशिकांता सँ रहलनि। हुनक कहानी जीभ पर बूटों के निशान के पात्र शशि शायद हुनक पत्नी के रूपित करैत छनि।
 स्नातक केलाक उपरांत ओ पटना सचिवालय मे शिक्षा विभाग मे नौकरी के संगे-संग अपन लेखनी के शुरुआत अपन मातृभाषा मैथिली सँ क देलथि। ओ हिंदी, मैथिली आ बांग्ला भाषा मे अनेको रचना लिखलनि। 'अपराजिता' सँ अपन लेखन यात्रा शुरू केनिहार राजकमल जी कहानिक माध्यम सँ ग्रामीण समाज मे पसरल रुढ़िवादी ढाँचा पर गंहीर प्रहार केलनि। ओ मैथिलि कविता संग्रह 'स्वरगंधा' समेत लगभग १०० कविता, ३७ कहानि और कतेको एकांकी आ आलोचनात्मक लेख लिखलथि। हुनक सबसँ चर्चित रचना मे सँ एकटा मैथिली कहानिक प्रथम संग्रह 'ललकापाग' जाहि पर एकटा मैथिली फिल्म सेहो बनि चुकल अछि।
 उपन्यास : आदिकथा, पाथर फूल, आंदोलन, चम्पाकली' , एकटा विषधर, बेमेल विवाह (मैथिली), मछली मरी हुई, देहगाथा, नदी बहती थी, शहर था शहर नहीं था, अग्निस्नान, बीस रानियों के बाइस्कोप, ताश के पत्तों का शहर (हिंदी), कविता संग्रह : स्वरगंधा, कविता राजकमलक, ललका पाग, निर्मोही बालम हमर (मैथिली), विचित्रा, इस अकालबेला मे, कंकावती, कहानी संग्रह : एकटा चंपाकली एकटा विषधर, एक अनार एक रोगाह (मैथिली), सामुद्रिक और अन्य कहानि, मछलीजाल (हिंदी) मैथिली मे ओ करीब १०० टा कविता, तीन टा उपन्यास, ३७ टा कहानि, तीन एकांकी आ चाइर आलोचनात्मक निबंध लिखलथि। हुनक वृहत साहित्यिक लेखनक अधिकांश हिस्सा हुनकर जीवनकाल मे अप्रकाशित रहलनी। हुनक मृत्यु के लगभग दस महीनाक उपरांत बी आई टी सिन्दरी स्थित मित्र सब हुनक मैथिली कहानि'क प्रथम संग्रह ललका पाग के प्रकाशन केलनि। ओकर पश्चात निर्मोही बालम हमर और एक अनार एक रोगाह के प्रकाशन भेल। १९८० मे मैथिली अकादेमी कृति राजकमलक के प्रकाशन केलक। तदुपरांत १९८३ मे तारानंद वियोगी केर संपादन मे एकटा चम्पाकली, एकटा विषधर के प्रकाशन भेल। हुनक कहानी एकटा चम्पाकली एकटा विषधर मे मिथिला मे व्याप्त बेमेल पुनर्विवाह पर गंहीर चोट अछि।
 अपन लेखनी के माध्यम सँ ओ स्त्रि केर शोषणक विरोध केने छथि जे ओहि दौर के लिहाज सँ हुनका सबसँ परिस्कृत सोच बला लेखक बनाबय छैथ।
 By About Mithila Mithila Dharohar - रविवार, सितंबर 23, 2018 कोई टिप्पणी नहींः
३. एते दिन भमर हमर - Maithili Lokgeetएते दिन भमर हमर छल सखि हे,
मधुपुर भमरा लोभाए गेल सखि हे,
भूखल अन्न ने खायल सखि हे,
कतेक जनम सँ बोधल सखि हे,
श्रीखंड जौं शीतल भेल सखि हे,
चक्रपाणि कवि गाओल सखि हे,
४. कथी लय प्रीत लगेलें रे - Maithili Lokgeetकथी लय प्रीत लगेलें रे जोगिया,
तोरा हाथक पान सपन भेल रे जोगिया,
आंगन तोरा बिनु बिजुवन रे जोगिया,
आरे सूतक पलंग विषम भेल रे जोगिया,
भनहि विद्यापति सुनू हे सखि सभ,
By About Mithila Mithila Dharohar - मंगलवार, सितंबर 18, 2018 कोई टिप्पणी नहींः
गोनू झा खेती-पथारी सँ कम्मे मतलब राखथि। अधिकांश समय राज दरबार मे बीतैन। तथापि जे किछु पुरखा लोकनिक छोड़ल खेत रहनि ताहि पर खेती-बाड़ी करथि। ओहो खेत सभ अल्पे मात्रा मे रहनि आ जे रहैन से प्रायः घरे लग रहैन। एकबेर किछु गोटाक कहला पर ओ घर लगहक खेत मे गहूम बाग कऽ देलनि। बाग करबाक समय मे हाल रहैक आ तें जल्दीये गहूमक खेत भरि गेलैक। तथापि जेना कि अपेक्षित छल किछु मासक बाद एकरा पटायब जरुरी भऽ गेलैक। तथापि लग मे पटेबाक एक मात्र साधन हुनक इनार रहनि। ओ गाम मे जोनक वास्ते घूमय लगलाह जे कियो उचित बोनि लऽ कऽ हमर गहूम पटा देत। मुदा जखने कियो इनार सँ पानि घीचि के पटेबाक बात सुनै तँ ओ मना कऽ दैन। आब गोनू पड़लाह बेस फेर मे। पटौनीक बिना गहूमक पौध सभ मुरझाय लगलैक।
 एमहर चोर सभ गोनू सँ अपन बेर-बेर ठकेबाक बदला लेबाक एहो योजना बनेलल । जहिना एकबेर गोनू चोर सभ कें छका अपन खेत तैयार करबेने रहथि किछु तेहने सन जोगारक फिराक मे गोनू रहय लगलाह । एमहर चोरो सभ फिराक मे रहय जे कोनो ने कोनो प्रकारे एक बेर गोनूक घर मे चोरि करबाक मौका लागय । ओना धन प्राप्ति आश तँ रहबे करैक, सभ सँ बेसी चिन्ता रहैक गोनू सँ बेर-बेर भेल अपमानक बदला लेनाई ।
 एहि बीच राज दरबार मे काजक अधिकताक कारणें गोनू कें घर अयबा मे कनेक अबेर भऽ जाईन । चोरो सभ ताहि मध्य अपन प्रोग्राम बनेलक । चूँकि ओ सभ राति आ सांझ मे जा कऽ छका चुकल छल आ तें एकटा अनुभवी चोर अभ्यागतक रूप मे सांझे गोनूक द्वारि पर पहुँच गेल । संजोग सँ गोनू ओहि दिन सबेरे घर आबि गेल रहथि । ओ चोर कोनो बाबाक रूप लेलक आ राति भरि गोनू कें अपना ओहिठाम ठहरय देबाक आग्रह केलक । ताहि समय मे अभ्यागतक आव-भगत होईत छल आ तें गोनू बाबाक आव-भगत मे लागि गेलाह । आँगन मे बाबाक आगमनक सूचना दऽ देल गेल । बाबा आ गोनू दुनू गोटे बैसि गेलाह नाना तरहक गप्प करय लेल ।
 शनैः-शनैः गप्पक मुद्दा चोरीक समस्या पर आबि गेल जे आब केहेन जमाना आबि गेल अछि आ चोर सभक कारनामाक अणगिनत खिस्सा सभ बाबा गोनू कें सुनबय लगलाह । संगहि बाबा गप्पक क्रम मे गोनू द्वारा चोरि सँ बचबाक लेल कयल गेल इंतजामक विषय मे सेहो जानय चाहलनि । सतर्क गोनू कें ई बुझबा मे भांगठ नहि रहलनि जे ई कोनो बाबा नहि वरन् साक्षात् चोरे महोदय छथि । गोनू तँ एकरे ताक मे रहथि जे चोर सभ कें छका कोना गहूमक पटौनी कराओल जाय । संजोग सँ मौका सामने रहनि ।
 गप्पक सिलसिला कें दोसर दिस मोड़ैत गोनू बाबा सँ सम्पत्ति आदिक सुरक्षाक की इंतजाम कयल जाय तकर जिज्ञासा केलनि आ संगहि प्रकट रूप सँ कहलनि जे हमरा घर मे सोना-चांदीक सिक्काक अंबार अछि, कारण रोज-रोज दरबार सँ भेटिते रहैत अछि । ताहि पर बाबा सलाह देलनि जे सोना-चाँदी आदि के बिनु ताला लगेने राखक चाही, कारण चोरक ध्यान पहिने ताला लागल सामान पर जाइत छैक । बाबाक मूँह सँ चोर सभक गप्प सूनि गोनू बेस चिंतित भेलाह आ भोजन सँ पहिने एकरा सुरक्षित स्थान पर रहबाक गप्प कहि ओ आँगन चलि गेलाह । आँगन मे जाईतहि ओ घर मे उपलब्ध दू-चारि टा सिक्का के बेर-बेर खनखनाय के गनलनि आ पुनः एकटा मोटरी मे झूटमूठ किछु बान्हि बाहर अयलाह आ ढ़प्प दऽ मोटरी घर लगहक इनार मे खसा देलनि ।
 बाबा जिज्ञासा केलनि जे अपने ई की कयल? गोनू उत्तर देलनि जे जहन सँ अहाँ मूँह सँ चोर सभक खिस्सा सभ सुनलौं हम तँ आतंकित भऽ गेलौं । अपन सभटा सोना-चांदीक सिक्का मोटरी मे बान्हि एहि इनार मे खसा देलियैक आ आब निश्चिंत सँ सूतब । ने घर मे किछु रहत आ ने चोर लऽ जायत । चोर के की पता जे सभटा कीमती सामान एहि इनार मे अछि । ई कहैत गोनू झा अपन चेहरा पर बेस खुशीक भाव प्रकट केलनि आ संगहि बाबा कें उचित सलाह देबाक लेल धन्यवाद सेहो देलनि ।
 ता भोजनक समय भेल । बाबाक संग गोनू भोजन केलनि आ चल गेलाह सूतय । एमहर बाबा दलान पर सूतलाह आ निशाभाग राति होईत देरी अपन संगी सभ के इशारा सँ बजाय सभटा गप्प कहि देलनि । फेर की छल । सभ चोर मीलि कें लागल इनार कें उपछय । शनैः-शनैः हुनक गहूमक खेत पाटय लगलनि । जहन इनार पूरा सुखा गेलैक तँ चोर सभ कें मोटरी भेटि गेलैक । ओ सभ यत्न सँ मोटरी कें निकालि लत्ते-पत्ते ओतय सँ पड़ा गेल । मोटरी निकलैत-निकलैत गोनूक खेत नीक जेना पाटि गेलनि ।
 ओमहर चोर सभ अपन घर पहुँचल आ सभ मीलि कें मोटरी के खोललक । परन्तु ई की? एहि मे तँ एकोटा सिक्का नहि छल । चोर सभ फेर गोनूक हाथ सँ छका चुकल छल । ओ सभ अपन माथ पीटि कें रहि गेल । परन्तु आब पछतेला सँ की हो? समय हाथ सँ निकलि चुकल छल । भोर भऽ चुकल छल । एमहर राता-राती गोनूक गहूमक खेत पाटि जेबाक खबरि भोर होइत सौंसे गाम मे पसरि गेल । लोक कें ई बुझबा मे भांगठ नहि रहलैक जे गोनू कोना अपन खेत चोरबा सभ सँ पटबा लेलनि । पहिनहुँ तँ कयक बेर छकेने छ्लाह चोर कें गोनू झा ।
 By About Mithila Mithila Dharohar - रविवार, सितंबर 16, 2018 कोई टिप्पणी नहींः